Louise Schack Elholm (V), 2014-05-08:
Enhedslisten foreslår med dette beslutningsforslag at forbyde private leverandører at trække overskud ud af daginstitutioner, fritidshjem og klubtilbud.
Enhedslisten frygter nemlig, at de danske daginstitutioner bliver til børnehavefabrikker, som store multinationale koncerner skal tjene penge på.
Ikke overraskende ser Enhedslisten spøgelser.
Der er til dato ingen store private leverandører på det danske marked for daginstitutionsdrift.
Der er heller ingen på vej.
Og selv hvis de skulle komme, kan forældrene jo bare vælge dem fra.
Enhedslisten kæmper altså en kamp, hvor der intet er at bekæmpe.
De private daginstitutioner, hvis tilværelse Enhedslisten forpester med dette beslutningsforslag,
er små institutioner båret af ildsjæle og forældre.
Typisk er det tidligere kommunale eller selvejende institutioner, der har været nødt til at blive private for at kunne beholde frirummet til at gøre tingene på deres egen måde og beholde deres særlige kendetegn.
I virkeligheden bør vi værne om disse private daginstitutioner.
De er nemlig med til at give frihed til de danske familier.
Familierne ved bedst selv, hvilken daginstitution der passer bedst til deres børn.
Her spiller de private daginstitutioner en vigtig rolle.
De sikrer nemlig, at forældrene har forskellige valgmuligheder, der passer til forældrenes forskellige behov.
F.eks. findes der små private daginstitutioner, som er etableret af forældregrupper, efter at kommunen lukkede det lokale dagtilbud.
Der findes private naturbørnehaver, hvor børnene oplever naturen på tæt hold og får masser af jord under neglene.
Og der findes private daginstitutioner, der er startet af dygtige pædagoger, der ønsker større selvstændighed, mere tid med børnene og mindre bureaukrati end i de kommunale daginstitutioner.
Undersøgelser viser da også, at forældretilfredsheden er høj hos de private daginstitutioner.
For et par år siden viste en Rambøllanalyse foretaget for Udbudsrådet, at forældretilfredsheden faktisk er højere hos de private institutioner end hos de kommunale.
Analysen viste også, at private institutioner er billigere i drift, og at serviceniveauet er det samme i de private som i de kommunale.
Der er altså ingen forskel i normering, åbningstid, antallet af lukkedage osv., men forskelle i driften giver de private institutioner mulighed for at gøre det billigere.
En undersøgelse fra sidste år foretaget af analyseinstituttet EPSI
gav lignende resultater.
Undersøgelsen viste, at tilfredsheden generelt er høj i hele daginstitutionssektoren, men at forældre med børn i private institutioner er særlig tilfredse.
Ifølge undersøgelsen føler forældrene altså selv, at de får mere kvalitet og bedre service i de private institutioner.
De oplever et større engagement og mere nærvær hos de ansatte.
I sidste ende kommer det selvfølgelig børnene til gode.
Med dette beslutningsforslag forsøger Enhedslisten at diktere, hvad alle disse gode private daginstitutioner skal bruge deres overskud på.
Konsekvensen er selvfølgelig, at de private daginstitutioner får ringere forhold og dårligere muligheder for at indrette sig, som de ellers gerne vil.
I et forsøg på at nedkæmpe en fjende, som slet ikke eksisterer, vil Enhedslisten altså ødelægge forholdene for alle de andre.
Med andre ord er Enhedslistens beslutningsforslag en utrolig dårlig idé, og Venstre kan derfor ikke støtte forslaget.